《拟古十九首 其十三 驱车上东门》
明代·姚光虞

晚出城东门，落日照高树。衰草遍郊原，松楸绕长路。

草间何累累，前代公侯墓。翁仲卧荒烟，残碑断以仆。

嗟彼地下人，在昔贵而富。一朝即玄堂，终古如长暮。

时移与代迁，子孙不知处。俯仰慨今昔，胡为不觉悟。

挈榼且携壶，及时且游豫。

作者简介：姚光虞，字继如。南海人。明世宗嘉靖三十四年（一五五五）举人。历仕十九年，官至庆远知府。尝从黄佐学，工词翰。著有《玉台》、《蓟门》、《西游》诸稿。清温汝能《粤东诗海》卷二八、清道光《广东通志》卷二八二等有传。